Фернандо Мартин
Фернандо Мартин Еспина (; Мадрид, 25. март 1962 — Мадрид, 3. децембар 1989) је био шпански кошаркаш. Играо је на позицијама крилног центра и центра.

Биографија 
Мартин је дебитовао 1979. године у дресу Естудијантеса, а у Реал из Мадрида је стигао три године касније. На првом мечу у "краљевском" клубу постигао је невероватних 50 поена. У НБА лиги се обрео 1986. године, иако је драфтован сезону раније. Био је други драфтовани играч из Европе у историји (први је Бугарин Георги Глучков). Као 38. пик одабран је од стране Њу Џерси нетса (данас Бруклин нетси), али за њих није играо, већ је у наредној сезони потписао уговор са Портландом. Није оставио већи траг у НБА, јер је поверење у играче из Европе тада било веома слабо. У НБА лиги је у игру улазио на 24 меча и постигао 22 поена за 146 минута на паркету. Као играч Реала је освојио четири првенства, три Купа краља, два Купа победника купова и по један Интерконтинентални куп и Куп Кораћа.

У репрезентацији Шпаније је играо од 1980. године, одиграо је 72 утакмице (50 победа) и постигао 998 поена (13.9 по мечу). Учествовао је на Европским првенствима 1981. у Чехословачкој, 1983. у Француској (освојио сребрну медаљу) и 1985. у Немачкој, Светским првенствима 1982. у Колумбији и 1986. у Шпанији, а на Олимпијским играма 1984. у Лос Анђелесу се окитио сребрном медаљом.

Фернандо Мартин је 1991. године изабран за једног од 50 најбољих играча у историји ФИБА. Члан је и Куће славних највеће светске кошаркашке организације (класа 2007). У Мартинову част Реал из Мадрида је након његове смрти повукао из употребе број 10.

Погинуо је у недељу 3. децембра 1989. године у саобраћајној несрећи на ауто-путу Мадрид-Сарагоса. Приликом укључивања на главни пут, Мартин је, због превелике брзине, изгубио контролу над возилом. Аутомобил се преврнуо, пробио ограду и директно сударио са возилом које је ишло из супротног смера. Кошаркаш је на лицу места преминуо.

Референце

Спољашње везе 

 Профил играча на сајту АЦБ лиге

Рођени 1962.
Умрли 1989.
Мадриђани
Шпански кошаркаши
Крилни центри
Кошаркашки центри
Кошаркаши Естудијантеса
Кошаркаши Реал Мадрида
Кошаркаши Портланд трејлблејзерса
Кошаркаши на Летњим олимпијским играма 1984.
Шпански олимпијци на Летњим олимпијским играма 1984.
Освајачи медаља на Летњим олимпијским играма 1984.
Освајачи олимпијских медаља у кошарци
Освајачи сребрних олимпијских медаља за Шпанију
Кошаркаши на Европском првенству 1981.
Кошаркаши на Европском првенству 1983.
Кошаркаши на Европском првенству 1985.
Кошаркаши на Светском првенству 1986.
Чланови Куће славних ФИБА
Страдали у саобраћајним незгодама